  Виталий Пронин Туннэ котькуд магазинын Дэри ёросысь помидорез адӟыны луэ.1-тӥ январьысен Россие Турциысь вайыны алэмын бакча сиён, емыш, курег но курка сӥль.Мандаринэн, помидорен, кубистаен но мукет емышъёсын Турция магазинъёсмес узырмытэ вал. Табере кин интызэ басьтоз?- Санкциосын сэрен азьвыл но куд-огез куалектӥз вал, мае табере сиёмы шуыса. Но кин шуоз, ӝажыос бушазы? Таяз рад но сиёнлы ум ёрме, - вера промышленностья но вуз каронъя министрлэн воштӥсез Галина Трегубова. - Турция сяна но кунъёс вань: Белоруссия, Иран, Израиль. Берло дыре бадӟымесь вуз каронъя центръёс валче ужаны кутскизы шаерысьтымы бакча сиён будэтӥсьёсын. Дэри ёросысь теплицаосты паськытатыны мылкыдъёс вань. Туннэ котькуд магазинын  Дэри ёросысь помидорез адӟыны луэ. Зэм, мукет азьысь вуттэменыз ӵошатыса, дуныз бадӟымгес. Куазьмы кезьыт уго, соин ик сое будэтон секыт сётӥське, та дуныз вылын но шӧдӥське.Отӥяз дунъёс эшшо но ӝутӥськыны быгатозы. Бадӟымесь машинаосын федерал трасса вылтӥ ортчем понна уго уксё тырыны кулэ. Вуоно арын февраль пумозь 1 иськемез ортчон понна 1 манет 53 копейка кутӥськоз, отӥяз та дун 3 манетозь будоз. 12 тонналэсь секыт машинаос уго сюресэз туж быдто, ӵапак соослэсь бичам уксё сюрес тупатъяны мыноз. Но та шӧдӥськытэк уз кыльы вузъёслэн дунъёссы вылын но. Галина Трегубова верамъя, шае-рамы дунъёс 1 процентлы ӝутӥськозы шуыса, чакламын.Елена Сараматова Теги: экономика  